Lolland-Falsters Stifts-Tidende, 1843-06-01
Den berømte Brunel, som har bygget sig et uforgængeligt Mindemærke i Thems-Tunnellen, kom for nogen Tid siden af en Hændelse til at synke en Souvereign (en Guldmynt). Om dette Tilfælde, der satte hans Venner i den største Skræk, og hvorom Lægerne antoge, at det maatte bevirke en uundgaaelig og smertelig Død, giver de engelske Blade nu følgende interessante Forklaringer: Ulykken skete den 3die April, Sir Benjamin Brodie blev consuleret den 18de næstefter og efter hans Formening var den halve Souvereign kommen ned i Luftrøret. Den næste Dag bestyrkede Hr. Brunel denne Formening ved et ganske simpelt Experiment. Han bøiede Hovedet og Skuldrene tilbage over en Stol og følte tydeligt Pengestykket synke ned mod Drøbelen, da han atter reiste sig, indtraadte et voldsomt Anfald af Hoste, som ophørte efter nogle faa Minutter; han gjentog det nok engang med samme Resultat. Den 22de holdtes en Consultation og man blev enig om, at der var afgjørende Beviser for, at den halve Souveregn var kommen ned i Luftrøret og sandsynligviis havde taget Plads nederst i den høire bronchus samt var bevægelig. Man besluttede nu at anvende Alt for at faae den trukket ud og at der til den Ende skulde indrettes et Apparat til at bøie Patientens Legeme, paa det at Pengestykkets egen Tyngde kunde understøtte den naturlige Anstrengelse for at skaffe det bort ved Hosten. Det første Forsøg gjordes den 25de. Efterat Patienten var bleven bragt i en bøiet Stilling og havde faaet nogle sagte Slag paa Ryggen mellem Skuldrene, indtraadte en heftig Hoste, men af en saa krampagtig og foruroligende Natur, at man frygtede for Fare og derfor standsede med Forsøget. Ved denne Leilighed bragtes Penge stykket atter ud af dets Stilling og gled ned mod Drøbelen. Den 27de foretog Sir B. Brodie, understøttet af Hr. Aston Key, et Jndsnit(Tracheotomi) for om muligt at uddrage Pengestykket med Tangen, eller hvis dette ikke lykkedes, i det Haab, at Aabningen i Luftrøret vilde lette Gjentagelsen af det den 22de foretagne Forsøg. Ved denne Leilighed ligesom ogsaa senere den 2den Mai foraarsagede Jndbringelsen af Tangen en saa heftig Jrritation, at man ikke kunde vedblive dermed uden Fare for Patientens Liv. Den 3die holdtes nok en Consultation, i hvilken Hr. Lawrence og Hr. Stanley ganske billigede Sir B. Brodies og Hr. Keys Anskuelser, og man blev enig om atter at foretage Forsøget med Ombøiningen, saasnart Hr. Brunel havde gjenvundet de dertil fornødne Kræfter, samt saalænge at holde Jndsnittet i Luft røret aabent. Om Løverdagen den 13de Mai lagdes Hr. Brunel atter paa Apparatet, hans Legeme blev bøiet og man gav ham nogle sagte Slag paa Ryggen. Efter to eller tre Anfald af Hoste mærkede han, at Pengestykket forlod dets Plads i den høire Side af Brystet og efter nogle faa Secunder faldt det ud af hans Mund uden, medens det gik forbi Drøbelen, at have forvoldt ham nogen Smerte eller Uleilighed, idet Aabningen i Luftrøret forhindrede enhver krampagtig Bevægelse af Luftrøret. Ved dette mærkelige Tilfælde fortjene følgende Omstændigheder især at erindres: At et Guldstykke i sex Uger vedblev fuldkomment bevægeligt i Lufttøret, uden at forvolde Betændelse eller forhindre Aandedrættet, saa at de eneste Symptomer paa dets Tilstedeværelse vare enkelte ubehagelige Fornemmelser i den høire Side og hyppige Anfald af Hoste. Der stilledes en nøiagtig Diagnose, uden at det var muligt at benytte Stetheoskopet, skjøndt Brystet hyppigt og nøiagtigt blev undersøgt, hvorhos man ved Forsøgene med Tangen overtydede sig om, at Anvendelsen af dette Jnstrument for at uddrage et Legeme nederst fra bronchus kunde være livsfarlig, medens derimod den ovenanførte forsigtige og veloverveiede Behandlingsmaade ledsagedes af det fuldkomneste Held uden mindste Fare.